KIRJALLINEN KYSYMYS E-0539/98 komissiolle esittäjä(t): James Nicholson (I-EDN) (4. maaliskuuta 1998)

Aihe: Insuliinihoitoa tarvitsevien diabeetikkojen ajokorttia koskevat rajoitukset

Tammikuun ensimmäisestä päivästä lähtien Yhdistyneessä kuningaskunnassa on ollut voimassa laki, joka kieltää insuliinia tarvitsevia diabeetikkoja ajamasta luokkaan C 1 (7,5 tonnin painoiset kuorma-autot) ja D1 (minibussit) kuuluvia ajoneuvoja, joiden kuljettamiseen heillä olisi oikeus, koska he ovat suorittaneet ja läpäisseet ajokortin saamiseksi laaditun kokeen. EY:n asiaan liittyvän direktiivin numero on 91/439/ETY ((EYVL L 237, 24.8.1991, s. 1. )). Ison-Britannian hallitus on sitä mieltä, että insuliinihoito aiheuttaa vakavan hypoglykemiariskin, joka saattaa johtaa tajuttomuuteen tai harkintakyvyn heikkenemiseen.

Millaisiin tutkimuksiin komissio on ryhtynyt selvittääkseen sellaisten liikenneonnettomuuksien määrän, joihin on osallistunut edellä mainittuihin ajoneuvoluokkiin kuuluvia ajoneuvoja ja joissa hypoglykemian on todettu olevan yksi onnettomuuteen johtaneista tekijöistä?

Missä jäsenvaltioissa on voimassa samanlainen laki kuin nyt Yhdistyneessä kuningaskunnassa käyttöön otettu laki?

Komission jäsenen Neil Kinnockin komission puolesta antama yhteinen vastaus kirjallisiin kysymyksiin E-0113/98 ja E-0539/98 (27. maaliskuuta 1998)

Neuvosto antoi vuonna 1991 ajokortteja koskevan direktiivin 91/439/ETY, joka tuli voimaan 24. elokuuta 1991 ja jota jäsenvaltioiden oli sovellettava 1. heinäkuuta 1996 alkaen. Direktiivillä otetaan käyttöön ajokorttien vastavuoroisen tunnustamisen periaate ja yhdenmukaistetaan ajokorttiluokat, vähimmäisikää koskevat vaatimukset sekä ajokorttien myöntämistä ja uudistamista koskevat edellytykset, mukaan lukien ¨moottorikäyttöisen ajoneuvon kuljettamiseen vaadittavaa fyysistä ja henkistä terveyttä koskevat vähimmäisvaatimukset¨ (liite III).

Liitteessä III olevassa 1.1 kohdassa määritellään A, B ja B+E luokan sekä A1 ja B1 alaluokan (autot ja moottoripyörät) ajoneuvon kuljettajien kuuluvan 1 ryhmään ja 1.2 kohdassa määritellään C, C+E, D, D+E luokan (kuorma-autot ja linja-autot) sekä C1, C1+E, D1 ja D1+E alaluokan (pienet kuorma-autot ja minibussit) ajoneuvojen kuljettajien kuuluvan 2 ryhmään.

Liitteessä III oleva 10 kohta koskee sokeritautia, ja siinä säädetään seuraavaa: ¨Ryhmä 2, 10.1 kohta: Ajokortin saa antaa tai uudistaa tämän ryhmän hakijoille tai kuljettajille, jotka sairastavat sokeritautia ja tarvitsevat insuliinihoitoa, vain hyvin poikkeuksellisissa tapauksissa ja silloin ainoastaan toimivaltaisen lääkintäviranomaisen lausunnon ja säännöllisten lääkärintarkastusten perusteella¨.

Direktiivin 91/439/ETY liitteessä III säädetään, että lisääntynyt vaara, joka liittyy 2 ryhmään kuuluvien ajoneuvojen kuljettamiseen, on otettava asianmukaisesti huomioon (17.2 kohta).

Nämä säännökset perustuivat yhteisön lääketieteen asiantuntijoiden ohjeisiin eivätkä liikenneonnettomuuksia koskeviin tilastotietoihin, koska tällaisia erityistietoja ei ollut saatavilla, eikä ole vieläkään.

Yhdistynyt kuningaskunta saattoi direktiivin 91/439/ETY osaksi kansallista lainsäädäntöään 1. tammikuuta 1997 ja viivytti sokeritautia koskevien säännösten täytäntöönpanoa 1. tammikuuta 1998 saakka.

Kysymyksessä esitetty asia koskee suurilta osin ainoastaan Yhdistynyttä kuningaskuntaa, koska direktiivi on tarkoituksella luonnosteltu tavalla, joka mahdollistaa jäsenvaltioiden itse päättää, kuinka laajaksi ¨erittäin poikkeukselliset tapaukset¨ tulkitaan. Yhdistynyt kuningaskunta myönsi 1. tammikuuta 1997 saakka automaattisesti C1 ja D1 luokan ajokortin jokaiselle, joka oli saanut B luokan ajokortin. Tämän vuoksi suurin osa ajokortin haltijoista kuuluu Yhdistyneessä kuningaskunnassa 2 ryhmään. Jos ajokorttia uusittaessa (joka kolmas vuosi sellaisten henkilöiden osalta, joiden sokeritautia hoidetaan insuliinilla) kortin haltija haluaa säilyttää oikeutensa kuulua 2 ryhmään, tässä tapauksessa sovelletaan tiukempia lääketieteellisiä standardeja tämän ryhmän osalta. Mahdollisista ¨poikkeuksellisista¨ yksittäistapauksista päättävät Yhdistyneen kuningaskunnan viranomaiset eikä komissio.

Muut jäsenvaltiot ovat saattaneet direktiivin 91/439/ETY osaksi kansallista lainsäädäntöään ja noudattavat samaa lähestymistapaa kuin Yhdistynyt kuningaskunta, eli insuliinilla hoidettavaa sokeritautia sairastavien osalta on määrätty poikkeuksia ja ainoastaan hyvin harvoja ¨poikkeustapauksia¨ on hyväksytty tiukkojen lääkärintarkastusten perusteella. Muut jäsenvaltiot eivät kuitenkaan ole myöntäneet C1 ja D1 luokan ajokortteja kaikille B luokan ajokortin haltijoille eikä niiden tilannetta voi tiukasti ottaen verrata tilanteeseen Yhdistyneessä kuningaskunnassa.

Sokeritautia sairastavia kuljettajia koskevista liitteen III säännöksistä, erityisesti 2 ryhmän osalta, keskusteltiin ajokorttiasioita hoitavien asiantuntijaviranomaisten komitean kokouksessa 15. huhtikuuta 1996, ja tähän kokoukseen osallistuivat myös sokeritaudin asiantuntijat. Kyseisessä kokouksessa asiantuntijat olivat sitä mieltä, että direktiivin asiaa koskevia säännöksiä ei ole syytä muuttaa.